A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az Európai Unió és Ausztrália közötti, az utasnyilvántartási adatállomány (PNR) adatainak a légi fuvarozók általi feldolgozásáról és az Ausztrál Vámügyi és Határvédelmi Szolgálatnak való továbbításáról szóló megállapodás végrehajtásának közös felülvizsgálatáról

Bevezetés

Az Európai Unió és Ausztrália között az utas-nyilvántartási adatállomány (PNR) adatainak a légi fuvarozók általi feldolgozásáról és az ausztrál vámügyi szolgálatnak való továbbításáról szóló megállapodás 2012. június 1-jén lépett hatályba. Az EU–Ausztrália PNR-megállapodás 24. cikkének (2) bekezdése szerint a felek közösen felülvizsgálják a megállapodás végrehajtását és az ahhoz kapcsolódó ügyeket egy évvel annak hatálybalépését követően, majd azt követően rendszeresen.

A közös felülvizsgálat az uniós és ausztrál szakértői csoportok közös módszertanán alapul, amelyet a megállapodás első közös, 2013. augusztus 29–30-án Canberrában tartott felülvizsgálatának alkalmával dolgoztak ki. Az eredményekről a Bizottság 2014-ben számolt be az Európai Parlamentnek és a Tanácsnak.

A megállapodás második közös felülvizsgálatára 2019. augusztus 14-én Canberrában került sor, a megállapodás közös értékelése mellett. A közös felülvizsgálat és az azt követő jelentés előkészítési folyamatát e jelentés végén vázoljuk fel. Az e jelentést kísérő bizottsági szolgálati munkadokumentum részletesebb információkat és átfogó elemzést tartalmaz a közös felülvizsgálat tárgyát képező valamennyi kérdésről.

A közös felülvizsgálat és az arról szóló jelentés előkészítési folyamata

·A Bizottság a közös felülvizsgálatot megelőzően 2019. június 28-án kérdőívet küldött Ausztrália Belügyminisztériumának (a továbbiakban: minisztérium). A kérdőív konkrét kérdéseket tartalmazott a megállapodás minisztérium általi végrehajtásával és az ausztrál rendszerben bekövetkezett szervezeti változásokkal kapcsolatban. A minisztérium a közös felülvizsgálatot megelőzően írásban benyújtotta a kérdőívre adott válaszok tervezetét, majd ezt követően a végleges, konszolidált változatot.

·Az uniós szakértői csoport 2019. augusztus 14-én közös felülvizsgálati látogatást tett, és engedélyt kapott a minisztérium helyiségeibe való belépésre. Az uniós szakértői csoport nem kapott hozzáférést a PNR-adatokat feldolgozó rendszerekhez.

·A minisztérium kérésére az uniós szakértői csoport valamennyi tagja titoktartási megállapodást írt alá az e feladatban való részvétel feltételeként.

·A kérdőívre adott válaszokat részletesen megvitatták a minisztériummal. Az uniós szakértői csoportnak lehetősége nyílt arra is, hogy további kérdéseket tegyen fel a minisztériumi tisztviselőknek, és megvitassák a megállapodás különböző szempontjait.

·Az uniós szakértői csoport megállapításait a kísérő szolgálati munkadokumentum tartalmazza, amelyet a minisztériummal is megosztottak, így Ausztráliának lehetősége volt arra, hogy észrevételeket tegyen a pontatlanságokkal kapcsolatban, és azonosítsa azokat az információkat, amelyeket nem lehet nyilvánosságra hozni.

A 2013. évi ajánlások végrehajtása

A 2013. évi felülvizsgálat valamennyi ajánlását vagy végrehajtották, vagy az azzal kapcsolatos munka még folyamatban van.

A 2013. évi közös felülvizsgálat általános megállapítása az volt, hogy Ausztrália maradéktalanul végrehajtotta a megállapodást, eleget tett a megállapodás szerinti adatvédelmi biztosítékokra vonatkozó kötelezettségeinek, és a PNR-adatokat a megállapodásban foglalt szigorú feltételeknek megfelelően dolgozta fel. Konkrétabban bebizonyosodott, hogy Ausztrália nem dolgozott fel a megállapodás keretében megszerzett PNR-adatkészletekben tárolt érzékeny adatokat, és aktívan törekedett arra, hogy még eredményesebb legyen a légi fuvarozók által kapott érzékeny adatok automatikus azonosítása és törlése terén. Ezen túlmenően Ausztrália a PNR-adatok kockázati mutatókkal való összevetésének célzott módszere alapján hasznosan minimalizálta a személyes adatokhoz való hozzáférést. Végül a megállapodás értelmében rendelkezésre bocsátott PNR-adatok feldolgozása az ausztrál információügyi biztos hivatalának magas szintű, független felügyelete mellett történik.

Emellett az uniós szakértői csoport felkérte Ausztráliát, hogy hajtson végre olyan intézkedéseket, amelyek biztosítják, hogy három év elteltével minden olyan adatelemet elrejtenek, amelyek képesek azonosítani azt az utast, akire a PNR-adatok vonatkoznak. Ezeket az intézkedéseket a 2019. évi felülvizsgálatig végrehajtották. Emellett egy automatizált eljárás naponta azonosítja azokat az adatokat, amelyek kézhezvétele óta már eltelt a három év.

A 2013. évi felülvizsgálatban szerepelt az az ajánlás, hogy Ausztrália hozzon létre egy olyan jelentéstételi mechanizmust, amely lehetővé teszi számára, hogy a tagállamokat tájékoztassa, amennyiben a megállapodás szerint rendelkezésére bocsátott PNR-adatokat vagy az ilyen adatokat tartalmazó analitikus információkat végül harmadik országgal kell megosztania. A 2019. évi felülvizsgálat során szolgáltatott információk alapján az uniós szakértői csoport úgy véli, hogy további javításokra van szükség a jelentéstételi mechanizmusok fejlesztése terén, és e tekintetben ajánlást fogalmazott meg. Ezenkívül a 2013. évi felülvizsgálatot követően a Bizottság azt ajánlotta Ausztráliának, hogy gondoskodjon arról, hogy a megállapodásban meghatározott biztosítékok a kinyert PNR-adatokra is vonatkozzanak. A 2019. évi felülvizsgálat során rendelkezésre bocsátott információk szerint a PNR-adatokra vonatkozó információmegosztásnak a PNR-megállapodás feltételein túl meg kell felelnie a konkrét közzétételi rendelkezéseknek is, és megfelelő fenntartást kell alkalmazni a partner bűnüldözési szervek számára továbbított kinyert adatokra. A 2013. évi felülvizsgálatban az az ajánlás is szerepelt, hogy Ausztrália fokozott erőfeszítések révén biztosítsa a kölcsönösséget, és proaktívan ossza meg a PNR-adatokból szerzett analitikus információkat a tagállamokkal, valamint adott esetben az Europollal és az Eurojusttal is. Bár történt előrelépés, és a minisztérium teljes mértékben megfelel a megállapodás rendőrségi és igazságügyi együttműködésről szóló 6. cikke rendelkezéseinek, az uniós szakértői csoport megjegyzi, hogy még mindig van mit javítani, és együtt kell működni az uniós tagállamokkal, az Europollal és az Eurojusttal.

A 2019. évi közös felülvizsgálat eredménye

Az uniós szakértői csoport ismételten azt állapította meg, hogy Ausztrália a megállapodást az abban foglalt feltételeknek megfelelően hajtotta végre. A minisztérium teljesíti a megállapodás szerinti adatvédelmi biztosítékokkal kapcsolatos kötelezettségeit, és a PNR-adatokat a megállapodásban foglalt szigorú feltételeknek megfelelően dolgozta fel. A minisztérium eleget tesz a hátrányos megkülönböztetés tilalmára és az érzékeny adatok feldolgozásának tilalmára vonatkozó kötelezettségének. Ezen túlmenően a minisztérium eleget tesz azon kötelezettségének, hogy biztosítsa a hozzáféréshez, a helyesbítéshez, a törléshez és a jogorvoslathoz való jogot, valamint a PNR-adatok feldolgozását az Ausztrál Információs Biztos Hivatala magas szintű független felügyelet alá vesse.